b"\n_START_ARTICLE_\nNovaja Zemlja\n_START_PARAGRAPH_\nNovaja Zemlja (vene \xd0\x9d\xd0\xbe\xd0\xb2\xd0\xb0\xd1\x8f \xd0\x97\xd0\xb5\xd0\xbc\xd0\xbb\xd1\x8f 'Uus Maa') on Venemaale kuuluv saarestik P\xc3\xb5hja-J\xc3\xa4\xc3\xa4meres. Halduslikult kuulub saarestik Arhangelski oblasti koosseisu._NEWLINE_Novaja Zemlja koosneb kahest suuremast saarest (P\xc3\xb5hja- ja L\xc3\xb5unasaar), mille vahel on kitsas v\xc3\xa4in Matot\xc5\xa1kin \xc5\xa0ar, ja hulgast pisikestest saartest. L\xc3\xb5unas eraldab teda Vaigat\xc5\xa1i saarest 50 km laiune v\xc3\xa4in Kara V\xc3\xa4rav. Saarestikust itta j\xc3\xa4\xc3\xa4b Kara meri ja l\xc3\xa4\xc3\xa4nde Barentsi meri._NEWLINE_Saarestiku pindala on 83 tuhat km\xc2\xb2. P\xc3\xb5hjast l\xc3\xb5unasse on saarestiku pikkus 925 km. L\xc3\xb5unasaare laius on kuni 143 km, P\xc3\xb5hjasaare laius kuni 123 km. Saared on m\xc3\xa4gised, olles Uurali m\xc3\xa4estiku j\xc3\xa4tkuks._NEWLINE_Kliima on arktiline. Talv on pikk ja k\xc3\xbclm, kuni -40 \xc2\xb0C, tuule kiirus ulatub kuni 40\xe2\x80\x9350 m/s. K\xc3\xb5ige soojema kuu, augusti keskmine temperatuur on -2,5 \xc2\xb0C p\xc3\xb5hjas kuni +6,5 \xc2\xb0C l\xc3\xb5unas._NEWLINE_Umbes poole P\xc3\xb5hjasaarest, 20 000 km\xc2\xb2, h\xc3\xb5lmavad liustikud. Pidev j\xc3\xa4\xc3\xa4kilp on 400 km pikkune, 70\xe2\x80\x9375 km laiune ja \xc3\xbcle 300 meetri paks. See on Venemaa suurim j\xc3\xa4\xc3\xa4kilp. Mitmel pool ulatub liustik mereni. Sealt laskuvad merre j\xc3\xa4\xc3\xa4m\xc3\xa4ed._NEWLINE_Enamiku L\xc3\xb5unasaarest h\xc3\xb5lmab arktiline tundra._NEWLINE_Saarestikus on palju j\xc3\xa4rvekesi. P\xc3\xa4ikesekiirte k\xc3\xa4es v\xc3\xb5ib saarestiku l\xc3\xb5unaosas j\xc3\xa4rvevesi soojeneda kuni +18 \xc2\xb0C-ni._NEWLINE_Novaja Zemlja elanikkonna enamiku moodustavad s\xc3\xb5jav\xc3\xa4elased: saartel on Venemaa tuumapol\xc3\xbcgoon. Suur osa saartest on radioaktiivselt saastatud: alates 1950. aastatest l\xc3\xb5hati seal N\xc3\xb5ukogude tuumapomme ja 1961. aastal maailma suurim vesinikupomm. P\xc3\xa4rast tuumakatsetuste keelustamist atmosf\xc3\xa4\xc3\xa4ris l\xc3\xb5hati pomme maa-alustes \xc5\xa1ahtides."